In nomine sanctæ et individuæ Trinitatis. Ego Hugo, Senonensis æcclesiæ archiepiscopus, existentium presentiæ et futurorum posteritati in perpetuum. Cum sanctæ matris æcclesiæ primo pastori Petro dominicas oves pascendi nequaquam cura committitur, nisi prius Dei dilectione se ferventem tercio fateatur manifeste nobis ostenditur, quia pastores qui perfecte Deum diligunt, gregi dominico tam spiritualem cibum quam etiam corporale subsidium, propinare non negligunt. Hujus rei gratia, notum vobis fieri volumus quod Symon Pichered dedit, Deo et æcclesiæ Beatæ-Mariæ de Deiloco, quicquid habebat et quicquid post decessum matris uxoris suæ habiturus erat in feodo de Thory. Pro hoc ergo beneficio, canonici Deilocences decem libras ei dederunt et quoddam pratum et unam vineam apud Joviniacum. Teobaldus etiam, comes Blesensis, canonicorum precibus inclinatus, quandam Symonis filiam, quæ in prefato feodo successura erat jure hereditario, monialem fecit. Garinus autem de Venisiaco a quo feodum illud Symon tenebat, et uxor Garini, Petronilla, sed et filius ejus Ansellus, hoc laudaverunt. Item, Stephanus de Canvalone reddidit se ipsum æcclesiæ pretaxatæ et pro anima sua eidem dedit æcclesiæ quicquid habebat in feodo de Thori, laudante hoc uxore sua, nomine Regina, quæ ab eo feodum illud in dote susceperat; et Odelina, matre sua; Ansello, Bussello et Garnero, fratribus suis; Bucello quoque nepote suo, filio Iterii Bucel. Ansellus autem de Venisiaco, a quo prefatum tenuerat Stephanus feodum, et frater Anselli, Freherus, sed et uxor sua Elisabeth hoc laudaverunt. Huic ergo caritati caritatem remetientes, Deilocenses canonici centum solidos Ansello dederunt et unum equum; et Frehero, viginti quinque solidos; uxori quoque Anselli, viginti solidos. Sed quum tunc temporis Freherus miles non erat, promisit Ansellus quia, quando miles fieret, terram ab eo nunquam teneret, nisi prius hæc omnia laudaret et confirmaret. Si igitur quælibet in futuro persona ex omnibus ad feodum de Thori pertinentibus, quæ omnia libera prorsus et quieta canonicis Deilocensibus concedit Ansellus, in perpetuum possidenda, exceptis tantum corporibus hominum, aliquam rem modicam vel grandem calumniare presumpserit, Ansellus eis omnia adquietabit. Ceterum ne futuris temporibus aliquis hanc conscriptionis nostræ paginam audeat temerare, nos solliciti de commissis a Domino nobis ovibus suis, sigilli nostri auctoritate, testiumque subscriptione corroborare curavimus, et malefactorem illum, quicumque sit, nisi digna emendatione satisfecerit, anathematis jaculo percutimus. Testes sunt Herveus, prepositus; Guillelmus, archidiaconus; Symon, thesaurarius; Gosbertus de Jolnia; Adam, miles ejusdem Anselli; Odo de Ruz, prepositus; Adam, famulus.